text: Thulesen Dahl vil have tættere samarbejde med Socialdemokratiet og Venstre
  16 maj 2019 kl. 10.15
  Statsministeren taler for samarbejde hen over midten med SV-regering. Kristian Thulesen Dahl ser gerne mere SVDF-samarbejde.
  Dansk Folkepartis formand, Kristian Thulesen Dahl, vil gerne have et tættere samarbejde mellem de tre store partier.
  Det siger han i en kort kommentar til TV2 News, kort efter at en samtalebog med statsminister Lars Løkke Rasmussen (V) er udkommet.
  I bogen åbner statsministeren for en SV-regering hen over midten i dansk politik, men det kommer DF-formanden ikke direkte ind på.
  - Jeg har i årevis talt for et større SVDF-samarbejde.
  - Det synes jeg, er en udmærket ting, ikke nødvendigvis som regeringssamarbejde, men at de tre partier har et samarbejde. Min forudsætning er selvfølgelig, at Dansk Folkeparti spiller en rolle i det og ikke er udenfor, siger han.
  Statsministeren siger i bogen 'Befrielsens øjeblik', der udkommer torsdag, at et regeringssamarbejde mellem S og V efter valget er "et rigtigt forslag".
  Mette Frederiksen: De politiske uenigheder er for store
  For under en uge siden lød det fra Lars Løkke Rasmussen, at en SV-regering ikke kommer "sådan lige her".
  Socialdemokratiets formand, Mette Frederiksen, har tidligere hældt idéen ned ad brættet.
  - De politiske uenigheder er for store. Jeg vil gerne samarbejde med Venstre, ligesom jeg gerne vil med andre partier.
  - Men på afgørende områder er der for store uenigheder og forskelle på Venstre og Socialdemokratiet, sagde hun for under en uge siden.
  